Simon Emil Ammitzbøll (RV), 2008-06-12:
Under førstebehandlingen af dette lovforslag fremførte jeg, at Det Radikale Venstres synes, at forslagets hovedsigte, nemlig en fusion mellem Post Danmark A/S og Posten AB, er en rigtig god idé.
Jeg fremførte også det argument, at jeg tror, at et nyt fælles postvæsen vil kunne stå sig godt i konkurrencen, når der bliver et fælleseuropæisk liberaliseret postmarked.
Jeg fremførte endvidere, at hvad angår salget af aktier, er Det Radikale Venstre mere skeptisk.
Det, vi er mest skeptisk over for, er såmænd ikke det, at man kan sælge aktier, men mere om den danske stat sælger på det rigtige tidspunkt og får den rigtige pris for de aktier, som den nu skal sælge.
Jeg lovede under andenbehandlingen, at vi senere ville gøre rede for, hvordan vi ville forholde os til dette lovforslag.
Det skal jeg så gøre her ved tredjebehandlingen.
Vi har med glæde noteret os ministerens svar på udvalgets spørgsmål nr. 15, som handler om den aktionæroverenskomst, der skal laves mellem Post Danmark A/S og Posten AB og CVC.
Vi er glade for, at den aktionæroverenskomst vil indeholde en liste over de vigtige beslutninger, som kun kan træffes, hvis alle tre parter er enige.
Vi har fået at vide af ministeren, at listen vil omfatte vigtige bestyrelsesbeslutninger, vigtige aktionærbeslutninger og eksempelvis vil omfatte beslutninger om vedtægtsændringer, større investeringer, kapitalnedsættelse eller -udvidelse samt større opkøb eller frasalg.
Det vil også være sådan, at enhver af de tre aktionærer vil have mulighed for at blokere for vigtige beslutninger i selskabet.
Ministeren siger således i svaret, at hun kan bekræfte, at det er en forudsætning for fusionen, at der opnås enighed om en aktionæroverenskomst, der giver den danske stat den beskrevne indflydelse i det fusionerede selskab.
Vi er meget tilfredse med det svar fra ministeren, og med det svar gik Det Radikale Venstre væk fra at ville stemme imod forslaget.
Vi havde i første omgang regnet med, at det skulle være postforligskredsen.
Det fik jeg jo Dansk Folkepartis ordførers, hr. Kim Christiansen, ord for under førstebehandlingen.
Det har vi ikke set meget til siden, og jeg er selvfølgelig utrolig skuffet over, at Dansk Folkeparti ikke har holdt ord i forhold til den diskussion, som vi havde under førstebehandlingen.
Det undrer mig, for jeg kender jo hr. Kim Christiansen som en meget ordholden mand, men åbenbart ikke i dette tilfælde.
Vi var derfor nødt til at gå over til plan B, som handler om, at de partier, der så stemmer for det her forslag, kunne være de partier, der skulle sige go til det salg af aktier og til, hvornår hvor det skulle være, sådan at staten ikke risikerer at smide guld på gaden og kaste gode penge efter dårlige penge.
Det er altid en dårlig idé.
Jeg vil faktisk sige det sådan, at det har vi ikke fået et ordentligt svar på, altså et tilfredsstillende svar på, men jeg vil da sådan set gerne give ministeren den mulighed, den chance, at hvis ministeren vil gå herop og tilbyde en aftale om, at de partier, der stemmer for, kan være med til at beslutte tidspunktet for salget, så vil vi ikke alene love at stemme for, så vil vi også godt love, at pengene fra salget skal gå til afbetaling af statens gæld, således at de bliver brugt til det mest fornuftige formål, som man overhovedet kan bruge nye indtægter til staten på, nemlig til at sørge for, at vi har en mindre statsgæld og dermed har en ansvarlig økonomisk politik.
Det er jo en sag, der ligger Det Radikale Venstre meget på sinde.
Jeg er derfor meget spændt på at høre både svaret fra Dansk Folkepartis ordfører på, hvorfor man har skiftet mening, og svaret fra ministeren på, hvorvidt man her i kanten af diskussionen kunne række hånden ud og lave en aftale med bl.a. Det Radikale Venstre.